Zagreb, 31. svibnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom vlastitih saznanja mogućeg sukoba interesa dužnosnika Milana Bandića, gradonačelnika Grada Zagreba,** na 51. sjednici, održanoj 31. svibnja 2019.g., donosi sljedeću

**ODLUKU**

**Postupak protiv dužnosnika Milana Bandića, gradonačelnika Grada Zagreba, neće se pokrenuti, obzirom da iz zaprimljene dokumentacije ne proizlazi da bi dužnosnik odlazeći na 27 službenih putovanja u Rim, Republika Italija, u razdoblju od 2011.g. – 2017.g. na temelju izdanih putnih naloga, rješenja o odobravanju službenog puta i druge vjerodostojne dokumentacije, počinio povredu odredbi ZSSI-a.**

Obrazloženje

U Povjerenstvu je dana 13. ožujka 2017.g. pod brojem 711-U-1025-P-129/17-01-3 zaprimljena anonimna prijava mogućeg sukoba interesa podnesena protiv dužnosnika Milana Bandića, gradonačelnika Grada Zagreba, povodom koje se vodio predmet P-129/17.

U navedenoj prijavi se u bitnome navodi da je dužnosnik Milan Bandić u proteklih pet godina 62 puta službeno boravio u Rimu, Republika Italija, iako se nije tijekom bilo kojeg od navedenih boravaka susreo s predstavnicima gradske uprave Grada Rima. Nadalje se navodi da je s njim putovala prevoditeljica, a koji put je u njegovoj pratnji bilo više drugih osoba te da su za sva 62 puta izdani putni nalozi i isplaćene dnevnice.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 42. ZSSI-a propisano je da su gradonačelnik Grada Zagreba i njegovi zamjenici dužnosnici u smislu odredbi ZSSI-a, stoga je i dužnosnik Milan Bandić povodom obnašanja dužnosti gradonačelnika Grada Zagrebaobvezan postupati sukladno odredbama ZSSI-a.

Povjerenstvo je radi provjere osnovanosti i vjerodostojnosti navoda iz zaprimljene anonimne prijave u svrhu ocjene stjecanja vlastitih saznanja mogućeg sukoba interesa te donošenja odluke o tome postoje li okolnosti koje ukazuju na moguću povredu odredbi ZSSI-a, zatražilo od Grada Zagreba dopisom Broj: 711-I-375-P-129/17-02-17 od 15. ožujka 2017.g. očitovanje je li dužnosnik Milan Bandić u razdoblju od ožujka 2011.g. do danas boravio u obnašanju navedene dužnosti na službenim putovanjima u Rimu, Republika Italija, te ukoliko jest kada je točno i koliko puta boravio u Rimu, koja je bila svrha navedenih putovanja te koji su troškovi podmireni za navedena službena putovanja iz Proračuna Grada Zagreba (troškovi puta, boravka i drugi troškovi) i jesu li za ista putovanja dužnosniku isplaćene dnevnice, zajedno s pozivom ta dostavom putnih naloga te sve ostale dokumentaciju za svako putovanje u navedenom razdoblju.

Obzirom da se Grad Zagreb nije očitovao povodom toga dopisa, Povjerenstvo je požurnicom Broj: 711-I-1188-P-29/17-03-17 od 29. kolovoza 2017.g. od Grada Zagreba ponovno zatražilo očitovanje na iste okolnosti kao u dopisu od 15. ožujka 2017.g.

Nadalje, kako niti povodom opetovanog traženja nije evidentiran primitak očitovanja Grada Zagreba, Povjerenstvo je dopisom Broj: 711-I-1768-P-129/17-04-17 od 30. listopada 2017.g. upućenom osobno na ruke Milana Bandića, gradonačelnika Grada Zagreba, obavijestilo dužnosnika da se nadležne gradske službe Grada Zagreba nisu očitovale sukladno dopisu i požurnici Povjerenstva te je dužnosnik pozvan naložiti nadležnom upravnom tijelu da postupi sukladno traženom u dopisu od 14. ožujka 2017.g., imajući u vidu da dužnosnik sukladno članku 48. stavku 1. točki 3. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15.) usmjerava djelovanje upravnih tijela Grada Zagreba i nadzire njihov rad.

Potom je Povjerenstvo donijelo zaključak Broj: 711-I-694-P-129-17/18-05-17 od 17. svibnja 2018.g. kojim je spojeno postupanje po predmetima broj P-297/16 i broj P-129/17, na način da će se voditi jedan postupak pod brojem P-297/16. Navedeno je učinjeno radi ekonomičnosti postupka jerse oba predmeta odnose na istog dužnosnika, a niti u predmetu P-297/16 nakon upućivanja dopisa i požurnice nisu zaprimljena očitovanja upravnih tijela i službi Grada Zagreba te je i ovdje dužnosnik pozvan naložiti nadležnom upravnom tijelu da postupi sukladno traženom iz dopisa Povjerenstva. Stoga je zaključkom objedinjeno postupanje u obadva predmeta jer Povjerenstvo zbog nedostavljanja dokumentacije nije moglo provjeriti navode o pravno relevantnim činjenicama i odlučivati o pokretanju ili nepokretanju postupka.

Povjerenstvo je u predmetu protiv dužnosnika Milana Bandića, pokrenutog Odlukom Povjerenstva broj: 711-I-745-P-297-16/18-08-18 od 18. svibnja 2018.g., na 27. sjednici, održanoj 9. studenog 2018.g., donijelo odluku kojom je utvrđeno da je propustom da po pozivu Povjerenstva iz dopisa broj 711-I-1764-P-297-16/17-05-18 od 24. listopada 2017.g., poslanog na ruke dužnosnika, a zaprimljenog 2. studenog 2017.g., naloži Uredu gradonačelnika Grada Zagreba da postupi po prethodnom pozivu Povjerenstva iz dopisa od 14. ožujka 2017.g. te požurnicama od 10. svibnja 2017.g. i od 20. rujna 2017.g., kao i propustom da, po pozivu Povjerenstva iz dopisa broj 711-I-1768-P-129/17-04-17 od 30. listopada 2017.g. poslanog na ruke dužnosnika, a zaprimljenog 2. studenog 2017.g., naloži nadležnom upravnom tijelu Grada Zagreba da postupi po prethodnom pozivu Povjerenstva iz dopisa od 15. ožujka 2017.g. i požurnici od 29. kolovoza 2017.g., na temelju obveze iz članka 39. stavka 5. ZSSI-a, navedeno upravno tijelo dostavi Povjerenstvu zatraženo očitovanje, podatke i isprave, neophodne za ocjenu osnovanosti prijava i saznanja o eventualnim povredama ZSSI-a od strane dužnosnika po drugoj osnovi, dužnosnik Milan Bandić u obnašanju dužnosti gradonačelnika Grada Zagreba postupio neodgovorno i nesavjesno te je propustio očuvati vlastitu vjerodostojnost, čime je počinio povredu načela djelovanja iz članka 5. stavka 1. ZSSI-a.

U međuvremenu je Ured gradonačelnika Grada Zagreba dostavio traženu dokumentaciju dopisom od 21. svibnja 2018.g. koja je zatražena dopisom od 15. ožujka 2017.g. te požurnicom od 29. kolovoza 2017.g.

Povjerenstvo je stoga donijelo zaključak Broj: 711-I-158-P-297-16/19-12-18 od 24. siječnja 2019.g. kojim se postupak koji se vodi pod brojem P-297/16 u odnosu na dužnosnika Milana Bandića razdvaja na tri postupka na način da će se povodom okolnosti iz prijave u predmetu P-129/17 voditi novi predmet pod brojem P-35/19, obzirom da je Grad Zagreb dostavio svu potrebnu dokumentaciju te su stečeni uvjeti za daljnje postupanje odnosno odlučivanje o pokretanju ili nepokretanju postupka protiv dužnosnika.

U navedenom dopisu Grada Zagreba, Stručne službe gradonačelnika, KLASA: 710-01/17-001/3, URBROJ: 251-02-02-18-6 navodi se da je Stručna služba gradonačelnika utvrdila da pripremljena dokumentacija nije bila proslijeđena Povjerenstvu te da je dužnosnik Milan Bandić u navedenom razdoblju 27 puta boravio u Rimu, u službenim posjetima, sukladno priloženoj dokumentaciji. Uz dopis su dostavljene preslike zahtjeva za putne naloge, putni nalozi, rješenja kojima se odobrava službeni put, nalozi za isplatu dnevnica/predujma, blagajnički izvještaji, računi, obračuni putnih troškova te izvješća o službenim putovanjima, zajedno s tablicom popisa službenih putovanja.

Iz navedene dokumentacije utvrđeno je da je u 2011.g. dužnosnik boravio u Rimu kako slijedi:

* dva dana, od 24. studenoga 2011.g. do 25. studenoga 2011.g., zajedno sa …………, voditeljicom Službe za međugradski i međunarodnu suradnju, svrhom putovanja „Potpisivanje protokola o suradnji između Grada Rima i Grada Zagreba, sukladno zahtjevu za putni nalog, izdanom putnom nalogu broj 320/11 od 17. studenoga 2011.g., rješenju o odobrenju službenog puta od 17. studenoga 2011.g., nalogu za isplatu, obračunu putnih troškova, fakturama, isplatnicama, zrakoplovnim kartama i izvješću dužnosnika o službenom putu od 30. studenoga 2011.g.,
* -tri dana, od 7. prosinca do 9. prosinca 2011.g., sa istom službenicom, svrhom putovanja „Službeni put u Rim“, sukladno zahtjevu za putni nalog, izdanom putnom nalogu broj 336/11 od 29. studenoga 2011.g., rješenju o odobrenju službenog puta od 29. studenoga 2011.g., nalogu za isplatu, obračunu putnih troškova, fakturama, isplatnicama, zrakoplovnim kartama i izvješću dužnosnika o službenom putu od 22. prosinca 2011.g.

Iz dokumentacije utvrđeno je da je u 2012.g. dužnosnik boravio u Rimu kako slijedi:

* tri dana, od 13. ožujka 2012.g.do 15. ožujka 2012.g., sa istom službenicom, svrhom putovanja „Potpisivanje pisma namjere o suradnji između Grada Rima i Grada Zagreba“, sukladno zahtjevu za putni nalog, izdanom putnom nalogu broj 43/12 od 6. ožujka 2012.g, rješenju o odobrenju službenog puta od 6. ožujka 2012.g., nalogu za isplatu, obračunu putnih troškova, fakturama, isplatnicama, zrakoplovnim kartama,
* tri dana, od 13. travnja 2012.g. do 15. travnja 2012.g., sa istom službenicom, svrhom putovanja „Otvorenje projekta Hrvatski mozaik“, sukladno zahtjevu za putni nalog, izdanom putnom nalogu broj 60/12 od 30. ožujka 2012.g, rješenju o odobrenju službenog puta od 30. ožujka 2012.g., nalogu za isplatu, obračunu putnih troškova, fakturama, isplatnicama, zrakoplovnim kartama i izvješću dužnosnika o službenom putu od 16. travnja 2012.g.,
* dva dana, od 26. travnja 2012.g. do 27. travnja 2012.g., sa istom službenicom, svrhom putovanja „Koncert Klinci s Ribnjaka iz ciklusa Djeca Hrvatske djeci Europe“, sukladno zahtjevu za putni nalog, izdanom putnom nalogu broj 77/12 od 19. travnja 2012.g, rješenju o odobrenju službenog puta od 19. travnja 2012.g., nalogu za isplatu, obračunu putnih troškova, fakturama, isplatnicama, zrakoplovnim kartama i izvješću dužnosnika o službenom putu od 3. svibnja 2012.g.,
* tri dana, od 18. svibnja 2012.g. do 20. svibnja 2012.g., sa istom službenicom, svrhom putovanja „Posjet gradonačelnika pokrajini Molise“, sukladno Programu posjeta učenika, zahtjevu za putni nalog, izdanom putnom nalogu broj 111/12 od 16. svibnja 2012.g, rješenju o odobrenju službenog puta od 16. svibnja 2012.g., nalogu za isplatu, obračunu putnih troškova, fakturama, isplatnicama, zrakoplovnim kartama i izvješću dužnosnika o službenom putu od 22. svibnja 2012.g.,
* tri dana, od 28. lipnja 2012.g. do 30. lipnja 2012.g., sa istom službenicom, svrhom putovanja „Turistička prezentacija Zagreba u sklopu turističke prezentacije Hrvatske turističke zajednice u Rimu“, sukladno zahtjevu za putni nalog, nalogu za isplatu od 20. lipnja 2012.g., izdanom putnom nalogu broj 1431/12 od 20. lipnja 2012.g, rješenju o odobrenju službenog puta od 20. lipnja 2012.g., nalogu za isplatu, obračunu putnih troškova, fakturama, isplatnicama i izvješću dužnosnika o službenom putu od 11. srpnja 2012.g.,
* tri dana, od 11. prosinca 2012.g. do 13. prosinca 2012.g., sa istom službenicom, svrhom putovanja „Predstavljanje prvog broja dvojezičnog časopisa Manjine“, Programom predstavljanja, zahtjevu za putni nalog, izdanom putnom nalogu broj 342/12 od 6. prosinca 2012.g, rješenju o odobrenju službenog puta od 6. prosinca 2012.g., nalogu za isplatu, obračunu putnih troškova, fakturama, isplatnicama, zrakoplovnim kartama i izvješću dužnosnika o službenom putu od 17. prosinca 2012.g.

Iz dokumentacije utvrđeno je da je u 2013.g. dužnosnik boravio u Rimu kako slijedi:

* dva dana, od 2. srpnja 2013.g. do 3. srpnja 2013.g., sa istom službenicom, svrhom putovanja „Turistička prezentacija Grada Zagreba u Rimu“, sukladno zahtjevu za putni nalog, izdanom putnom nalogu broj 188/2013 od 20. lipnja 2013.g, rješenju o odobrenju službenog puta od 20. lipnja 2013.g., nalogu za isplatu, obračunu putnih troškova, fakturama, isplatnicama, zrakoplovnim kartama i izvješću dužnosnika o službenom putu od 8. srpnja 2013.g.,
* dva dana, od 4. rujna 2013.g. do 5. rujna 2013.g., sa istom službenicom, svrhom putovanja „Službeni sastanak gradonačelnika s predstavnicima Aqua parka“, sukladno zahtjevu za putni nalog, izdanom putnom nalogu broj 288/2013 od 30. kolovoza 2013.g, rješenju o odobrenju službenog puta 30. kolovoza 2013.g., nalogu za isplatu, obračunu putnih troškova, fakturama, isplatnicama, zrakoplovnim kartama i izvješću dužnosnika o službenom putu od 6. rujna 2013.g.,
* tri dana, od 4. studenoga 2013.g. do 6. studenoga 2013.g., sa istom službenicom, svrhom putovanja „Prisustvovanje predstavljanju knjige 20 godina DIP “, sukladno zahtjevu za putni nalog, izdanom putnom nalogu broj 345/2013 od 24. listopada 2013.g, rješenju o odobrenju službenog puta od 24. listopada 2013.g., nalogu za isplatu, obračunu putnih troškova, fakturama, isplatnicama, zrakoplovnim kartama i izvješću dužnosnika o službenom putu od 13. studenoga 2013.g.,
* tri dana, od 7. prosinca 2013.g. do 9. prosinca 2013.g., sa istom službenicom, svrhom putovanja „Obilježavanje 20. godišnjice postojanja Hrvatsko-talijanske udruge“, sukladno pozivu navedene udruge, zahtjevu za putni nalog, izdanom putnom nalogu broj 393/2013 od 28. studenoga 2013.g, rješenju o odobrenju službenog puta od 28. studenoga 2013.g., nalogu za isplatu, obračunu putnih troškova, fakturama, isplatnicama, zrakoplovnim kartama i izvješću dužnosnika o službenom putu od 10. prosinca 2013.g.,

Iz dokumentacije utvrđeno je da je u 2014.g. dužnosnik boravio u Rimu kako slijedi:

* tri dana, od 27. svibnja 2014.g. do 29. svibnja 2014.g., sa istom službenicom, svrhom putovanja „Sudjelovanje na plenarnoj sjednici Glavnog vijeća Talijana“, sukladno pozivu gradonačelniku, zahtjevu za putni nalog, izdanom putnom nalogu broj 193/2014 od 20. svibnja 2014.g, rješenju o odobrenju službenog puta od 20. svibnja 2014.g., nalogu za isplatu, obračunu putnih troškova, fakturama, isplatnicama, zrakoplovnim kartama i izvješću dužnosnika o službenom putu od 4. lipnja 2014.g.,
* tri dana, od 1. srpnja 2014.g. do 3. srpnja 2014.g., sa istom službenicom, svrhom putovanja „Sudjelovanje na nacionalnom danu Republike Hrvatske u Republici Italiji“, sukladno zahtjevu za putni nalog, izdanom putnom nalogu broj 244/2014 od 23. lipnja 2014.g, rješenju o odobrenju službenog puta od 23. lipnja 2014.g., nalogu za isplatu, obračunu putnih troškova, fakturama, isplatnicama, zrakoplovnim kartama i izvješću dužnosnika o službenom putu od 8. srpnja 2014.g.,
* tri dana, od 27. srpnja 2014.g. do 29. srpnja 2014.g., sa istom službenicom, svrhom putovanja „Sastanak u talijanskom Ministarstvu vanjskih poslova“, sukladno zahtjevu za putni nalog, izdanom putnom nalogu broj 290/2014 od 21. srpnja 2014.g, rješenju o odobrenju službenog puta od 21. srpnja 2014.g., nalogu za isplatu, obračunu putnih troškova, fakturama, isplatnicama, zrakoplovnim kartama i izvješću dužnosnika o službenom putu od 30. srpnja 2014.g.,
* tri dana, od 30. rujna 2014.g. do 2. listopada 2014.g., sa istom službenicom, svrhom putovanja „Sudjelovanje gradonačelnika na sastanku gradonačelnika“, sukladno pozivu, zahtjevu za putni nalog, izdanom putnom nalogu broj 420/2014 od 24. rujna 2014.g, rješenju o odobrenju službenog puta od 24. rujna 2014.g., nalogu za isplatu, obračunu putnih troškova, fakturama, isplatnicama, zrakoplovnim kartama i izvješću dužnosnika o službenom putu od 9. listopada 2014.g.

Iz dokumentacije utvrđeno je da je u 2015.g. dužnosnik boravio u Rimu kako slijedi:

* dva dana, od 30. lipnja 2015.g. do 1. srpnja 2015.g., sa svrhom putovanja „Proslava Dana državnosti Republike Hrvatske u Rimu“ sukladno pozivu Veleposlanstva Republike Hrvatske u Italiji, zahtjevu za putni nalog, izdanom putnom nalogu broj 166/15 od 24. lipnja 2015.g, rješenju o odobrenju službenog puta od 24. lipnja 2015.g., nalogu za isplatu, obračunu putnih troškova, fakturama, isplatnicama, zrakoplovnim kartama i izvješću dužnosnika o službenom putu od 3. srpnja 2015.g.,
* tri dana, od 20. srpnja 2015.g. do 22. srpnja 2015.g., sa službenim vozačem, svrhom putovanja „Sudjelovanje na simpoziju Suvremeno Ropstvo“ sukladno pozivu, zahtjevu za putni nalog, izdanom putnom nalogu broj 221/15 od 16. srpnja 2015.g, rješenju o odobrenju službenog puta od 16. srpnja 2015.g., nalogu za isplatu, obračunu putnih troškova, fakturama, isplatnicama, zrakoplovnim kartama i izvješću dužnosnika o službenom putu od 22. srpnja 2015.g.,
* tri dana, od 9. studenoga 2015.g. do 11. studenoga 2015.g., sa istom službenicom, svrhom putovanja „Poklon božićne jelke Gradu Sarajevu te predstavljanje časopisa Manjine u Rimu“ sukladno pozivu, zahtjevu za putni nalog, izdanom putnom nalogu broj 562/15 od 3. prosinca 2015.g, rješenju o odobrenju službenog puta od 3. prosinca 2015.g., nalogu za isplatu, obračunu putnih troškova, fakturama, isplatnicama, zrakoplovnim kartama i izvješću dužnosnika o službenom putu od 23. prosinca 2015.g.

Iz dokumentacije utvrđeno je da je u 2016.g. dužnosnik boravio u Rimu kako slijedi:

* tri dana, od 29. travnja 2016.g. do 1. svibnja 2016.g., sa svrhom putovanja „Sudjelovanje na sjednici HR – TAL. Udruge Rim i Zavr“ sukladno pozivu, zahtjevu za putni nalog, izdanom putnom nalogu broj 183/2016 od 26. travnja 2016.g., rješenju o odobrenju službenog puta od 26. travnja 2016.g., nalogu za isplatu, obračunu putnih troškova, fakturama te isplatnicama,
* šest dana, od 21. svibnja 2016.g. do 26. svibnja 2016.g., sa svrhom putovanja „Posjet sajmu Roma Super Show“ sukladno pozivu, zahtjevu za putni nalog, izdanom putnom nalogu broj 218/16 od 16. svibnja 2016.g, rješenju o odobrenju službenog puta od 16. svibnja 2016.g., nalogu za isplatu, obračunu putnih troškova, fakturama, isplatnicama, zrakoplovnim kartama i izvješću dužnosnika o službenom putu od 6. lipnja 2016.g.,
* tri dana, od 19. lipnja 2016.g. do 21. lipnja 2016.g., sa svrhom putovanja „Obilježavanje Dana državnosti RH u Italiji“ sukladno pozivu, zahtjevu za putni nalog, izdanom putnom nalogu broj 259/2016 od 15. lipnja 2016.g., rješenju o odobrenju službenog puta od 15. lipnja 2016.g., nalogu za isplatu, obračunu putnih troškova, fakturama, isplatnicama, zrakoplovnim kartama i izvješću dužnosnika o službenom putu od 14. srpnja 2016.g.,
* tri dana, od 2. rujna 2016.g. do 5. rujna 2016.g., sa svrhom putovanja „Otvorenje izložbe Majki Tereziji“ sukladno pozivu, zahtjevu za putni nalog, izdanom putnom nalogu broj 543/2016 od 30. kolovoza 2016.g., rješenju o odobrenju službenog puta od 30. kolovoza 2016.g., nalogu za isplatu, obračunu putnih troškova, fakturama, isplatnicama, zrakoplovnim kartama i izvješću dužnosnika o službenom putu,
* tri dana, od 13. listopada 2016.g. do 15. listopada 2016.g., sa svrhom putovanja „FAO konferencija, posjet Muzeju Explora i posjet Hrvatskoj školi“ sukladno pozivu, zahtjevu za putni nalog, izdanom putnom nalogu broj 605/2016 od 4. listopada 2016.g., rješenju o odobrenju službenog puta od 4. listopada 2016.g., nalogu za isplatu, obračunu putnih troškova, fakturama, isplatnicama, zrakoplovnim kartama i izvješću dužnosnika o službenom putu od 26. listopada 2016.g.
* dva dana, od 2. prosinca 2016.g. do 3. prosinca 2016.g., sa svrhom putovanja „Prezentacija knjige Tajanstveni Morčići“ sukladno pozivu, zahtjevu za putni nalog, izdanom putnom nalogu broj 677/2016 od 25. studenoga 2016.g., rješenju o odobrenju službenog puta od 25. studenoga 2016.g., nalogu za isplatu, obračunu putnih troškova, fakturama, isplatnicama, zrakoplovnim kartama i izvješću dužnosnika o službenom putu od 12. prosinca 2016.g.

Iz dokumentacije utvrđeno je da je u 2017.g. dužnosnik boravio u Rimu kako slijedi:

* dva dana, od 11. travnja 2017.g. do 12. travnja 2017.g., sa svrhom putovanja „Svečanost otvorenja izložbe akademskog kipara Kuzme Kovačića“ sukladno pozivu, zahtjevu za putni nalog, izdanom putnom nalogu broj 103/2017 od 4. travnja 2017.g., rješenju o odobrenju službenog puta od 4. travnja 2017.g., nalogu za isplatu, obračunu putnih troškova, fakturama, isplatnicama i izvješću dužnosnika o službenom putu od 19. travnja 2017.g.,
* dva dana, od 12. srpnja 2017.g. do 13. srpnja 2017.g., sa navedenom službenicom, svrhom putovanja „Sastanak sa senatorom Di Bioaggiom u Italiji“ sukladno pozivu, zahtjevu za putni nalog, izdanom putnom nalogu broj 229/2017 od 5. srpnja 2017.g., rješenju o odobrenju službenog puta od 5. srpnja 2017.g., nalogu za isplatu, obračunu putnih troškova, fakturama, isplatnicama i izvješću dužnosnika o službenom putu od 13. srpnja 2017.g.

Također, iz Tablice službenih putovanja u Rim proizlazi da je dužnosnik Milan Bandić u razdoblju od 2011.g. – 2017.g. u Rimu službeno boravio 27 puta.

Sve navedena putovanja uslijedila su nakon zahtjeva za putni nalog koji su podnosili službenici gradske uprave za potrebe gradonačelnika, a putni nalog te rješenje kojim se odobrava službeni put i nalog za isplatu potpisivao je pročelnik Ureda gradonačelnika Grada Zagreba Miro Laco ili pomoćnica pročelnika Mirjana Zubak na temelju Uredbe o izdacima za službena putovanja u inozemstvu koji se korisnicima Državnog proračuna priznaju u materijalne troškove („Narodne novine“ broj 50/93. i 73/93.) i Odluke u visini dnevnice za službena putovanja u inozemstvo za korisnike koji se financiraju iz sredstava Državnog proračuna („Narodne novine“ broj73/93.). Putni nalozi sadrže specifikaciju troškova koji u pravilu obuhvaćaju troškove smještaja, prijevoza i prehrane na teret sredstava Grada Zagreba na temelju čega je vršena isplata predujma te obračun putnih troškova.

Člankom 7. stavkom 1. ZSSI-a koji propisuje zabranjena djelovanja dužnosnika, podstavkom c) dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti, dok je podstavkom i) propisano da dužnosnici ne smiju na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Povjerenstvo nije ovlašteno ocjenjivati opravdanost službenog puta niti učestalost dužnosnikova boravka u Rimu. Iz priloženog očitovanja i dokumentacije utvrđeno je da je dužnosnik Milan Bandić 27 puta službeno boravio u Rimu, Republika Italija u razdoblju od 2011.g. – 2017.g. na trošak Grada Zagreba, a prema zahtjevu za putni nalog i izdanom putnom nalogu te drugoj vjerodostojnoj dokumentaciji kojom se opravdava boravak na službenom putu. Tako je očitovanju priložena i dokumentacija kojom se opravdava isplata troškova za službeni put (nalozi za isplatu, konačni obračun troškova, fakture, zrakoplovne karte, izvještaj dužnosnika o službenom putu), a u pravilu dužnosnik je boravio prema pozivu pojedinih organizatora, uvijek je navedena svrha službenog putovanja te je dužnosnik boravio na službenom putu u pratnji službenika Grada Zagreba.

Imajući u vidu da je dužnosnik boravio na službenom putu na temelju vjerodostojne dokumentacije, ne proizlazi da bi dužnosnik boravio u Rimu u privatnom posjetu, a na trošak Grada Zagreba. Stoga se navedena službena putovanja i s njima nastali troškovi mogu dovesti u svezu s obnašanjem dužnosti gradonačelnika Grada Zagreba, slijedom čega nisu utvrđene okolnosti koje bi upućivale da je dužnosnik utjecao na njemu podređena upravna tijela Grada Zagreba kako bi za sebe postigao osobnu korist koja mu povodom obnašanja dužnosti gradonačelnika ne bi pripadala odnosne nisu utvrđene okolnosti koje bi upućivale ne počinjenje kojeg zabranjenog djelovanja iz članka 7. ZSSI-a ili bilo koju drugu odredbu ZSSI-a.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Milan Bandić, elektronička dostava
2. Objava na internetskim stranica Povjerenstva
3. Pismohrana